ફિલ્મનો આરંભ થાય છે પ્રાઈમ મિનિસ્ટર ઑફિસમાં સરકારી અફસરોની મિટિંગથી. 1995નું વર્ષ. વડા પ્રધાનના અંગત સલાહકારે આ મિટિંગ બોલાવી છે, કેમ કે ચીનએ સતત અણુધડાકા કર્યા છે ને એ પાકિસ્તાન તરફ ઝૂકી રહ્યું છે. ચા-સમોસાની રાહ જોતા ટિપિકલ સરકારી બાબુ વિચિત્ર સૂચન કર્યા કરે છે (“ચાઈનીસ માલનો બહિષ્કાર કરવો જોઈએ” અથવા “ઈસ સાલ ચીનીઓં કો આફૂસ આમ નહીં ભેજેંગેં”) પણ અશ્વથ રૈના (જૉન અબ્રાહમ) પાસે જુદો પ્લાન છે. એ કહે છે કે આપણે પણ અણુપરીક્ષણ કરી દુનિયાને આપણી તાકાત બતાવી આપવી જોઈએ. સૌ એને હસી કાઢે છે, પણ પીએમના સચિવ પ્રધાન મંત્રીને વિશ્વાસમાં લઈને, જાણે આખો પ્લાન પોતાનો હોય એ રીતે રજૂઆત કરી અણુપરીક્ષણ કરાવે છે, પણ અમેરિકાને આખી વાતની ગંધ આવી જાય છે, ખરાબ રીતે યોજના પડી ભાંગે છે. દુનિયાભરમાં ભારતનું નીચાજોણું થાય છે, જે માટે અશ્વથ રૈનાને બલિનો બકરો બનાવી નોકરીમાંથી કાઢી મૂકવામાં આવે છે… એ પછી, દેશમાં અટલ બિહારી વાજપેઈની સરકાર આવે છે. એમની સાથે આવે છે નવા ભારાડી પ્રિન્સિપલ સેક્રેટરી બ્રજેશ મિશ્રા. જો કે ફિલ્મમાં એમના કેરેક્ટરને નામ આપવામાં આવ્યું છે હિમાંશુ શુક્લા (બમન ઈરાની). અશ્વથને આ મિશન પર ફરીથી કામ કરવાનું કહેવામાં આવે છે. અશ્વથ તત્કાળ ડીઆરડીઓ, બીએઆરસી, આઈએસએ જેવી એજન્સીના છ ચુનંદા એક્સપર્ટ્સની ટીમ બનાવે છે અને…